S-624/2007

Mál þetta sem dómtekið var þann 2. ágúst sl.að lokinni aðalmeðferð er höfðað með ákæru útgefinni 16. júlí sl. af ríkissaksóknara, ,,á hendur ákærðu, A-x-x S-x-x D-x-x, hollenskum ríkisborgara, fæddri 18. mars 1988, Mastbos 172, Hoofddrop, Hollandi, og H-x-x D-x-x W-x-x, hollenskum ríkisborgara, fæddum 24. janúar 1980, Schapmani 6, Pynacker, Hollandi, fyrir stórfellt fíkniefnalagabrot með því að hafa staðið saman að ólögmætum innflutningi á samtals 1.083,17 g af kókaíni frá Hollandi til Íslands, ætluðu til söludreifingar í ágóðaskyni. Ákærðu földu fíkniefnin innanklæða og í líkama sínum, ákærða D-x-x 517,10 g og ákærði D-x-x W-x-x 566,07 g og fluttu þau þannig til landsins, föstudaginn 6. apríl 2007, sem farþegar með flugi FI-503 til Keflavíkurflugvallar frá Amsterdam.

Brot ákærðu teljast varða við 173. gr. a. almennra hegningarlaga nr. 19/1940, sbr. 1. gr. laga nr. 64/1974, sbr. 1. gr. laga nr. 32/2001.

Þess er krafist að ákærðu verið dæmd til refsingar. Þá er þess krafist að framangreind efni, sem lögregla lagði hald á við rannsókn málsins, verði gerð upptæk samkvæmt 6. mgr. 5. gr. laga um ávana- og fíkniefni nr. 65/1974 og 2. mgr. 14. gr. reglugerðar um sölu og meðferð ávana- og fíkniefna nr. 233/2001, sbr. reglugerð nr. 848/2002.”

Við fyrirtöku málsins þann 19. júlí sl. neituðu ákærðu sök en viðurkenndu að hafa flutt inn þau fíkniefni sem tilgreind eru í ákæru. Ákærða A-x-x, 517,10 g af kókaíni og ákærði H-x-x 566,07 g af kókaíni.

Ákærða A-x-x krefst aðallega sýknu af kröfum ákæruvaldsins um að litið verði á verknaðinn sem samverknað. Til vara að ákærðu verði einungis gerð vægasta refsing sem lög frekast leyfa. Þá er krafist hæfilegra málsvarnarlauna til handa skipuðum verjanda.

Ákærði H-kk-nf krefst aðallega sýknu af kröfum ákæruvaldsins um að litið verði á verknaðinn sem samverknað. Til vara að ákærða verði einungis gerð vægasta refsing sem lög frekast leyfa. Þá er krafist hæfilegra málsvarnarlauna til handa skipuðum verjanda.

I.

Ákærðu komu til Íslands með flugi FI-503 þann 6. apríl sl. frá Amsterdam. Eftir gegnumlýsingu á farangri þeirra voru þau tekin til nánari skoðunar í leitaraðstöðu tollgæslu. Ekkert ólöglegt fannst í farangri ákærðu A-x-x en í framhaldi var gerð líkamsleit á henni og komu þá í ljós tvær pakkningar sem ákærða hafði falið í bjóstarhaldara sínum. Þá kom í ljós að ákærða A-x-x hafði að auki sett aðskotahlut í leggöng sín og kom í ljós að það var pakkning í svörtu plasti. Aðspurð kvað ákærða allar pakkningarnar innihalda kókaín. Var ákærða í kjölfarið flutt á lögreglustöðina í Keflavík. Ekkert ólöglegt fannst í farangri ákærða H-kk-ef en hann var færður í leitarklefa tollgæslu og við líkamsleit komu í ljós pakkningar í nærbuxum þeim er hann íklæddist. Var ákærði H-kk-nf þá fluttur á lögreglustöðina í Keflavík.

Á leið á lögreglustöðina greindi ákærða A-x-x frá því að hún hefði 11 pakkningar af kókaíni innvortis. Hún skilaði þeim af sér síðar um kvöldið. Ákærða A-x-x kvaðst hafa verið að bera um 300 g. af kókaíni milli landanna. Ákærði H-x-x greindi frá því að hann hefði 45 pakkningar af kókaíni innvortis sem hann hefði gleypt og að hver pakkning innihéldi um 8-10 g. Ákærði H-kk-nf skilaði þeim af sér eftir að hafa verið lagður inn á Heilbrigðisstofnun Suðurnesja.

Tæknideild lögreglustjórans á höfuðborgarsvæðinu viktaði efnin sem ákærðu skiluðu af sér og efnin sem fundust í nærfötum ákærðu. Efnin sem fundust í og á ákærða H-kk-þgf reyndust vega samtals 566,07 grömm. Efnin sem fundust í og á ákærðu A-x-x reyndust vega samtals 517,10 grömm. Við litaprófun greindust efnin sem kókaín.

II.

Í skýrslu sinni fyrir dómi greindi A-x-x svo frá að hún hafi þriðjudaginn 5. apríl sl. hitt konu að nafni Y-x-x sem hafi beðið hana að flytja fyrir sig fíkniefni milli landa. Kvað hún Y-x-x hafa sagt henni að það myndi annar aðili ferðast með henni en sagði henni ekki hver það væri. Kvað hún Y-x-x hafa sagt sér að hún myndi flytja um 300 g af efnum og að 100 g væru metin á 1000 evrur á götunni. Y-x-x hafi ekki sagt henni hvernig efni þetta væru en að hún gerði ráð fyrir að um kókaín væri að ræða. Þá hafi Y-x-x sagt henni ferðatilhögunina. Kvaðst hún hafa átt að fá ferðina til Íslands, hótel og uppihald á Íslandi fyrir flutninginn og ef hún ætti að fá frekari greiðslur yrðu þær við afhendingu efnanna á Íslandi. Aðspurð kvaðst hún ekki vita hvað H-x-x hafi átt að fá fyrir að flytja efnin á milli.

Ákærða kvaðst hafa komið á heimili Y-x-x kvöldið áður en hún fór í flugið. Hún hafi þá séð H-x-x og Y-x-x sagt henni að hann myndi ferðast með henni. Þau hafi hins vegar ekki mátt tala saman að neinu ráði og hafi verið vísað til aðskildra herbergja. Ákærða kvaðst hafa gist á heimili Y-x-x þá nóttina og að Y-x-x hafi vakið sig um morguninn klukkan 7 og afhent sér efnin. Kvaðst hún hafa sett efnin inn á sig og inn í sig. Aðspurð kvaðst ákærða ekki vita hvort H-x-x hafi fengið efnin sín á sama tíma enda hafi þau verið í aðskildum herbergjum. Kvað hún Y-x-x hafa sagt henni að þau ættu að látast vera par sem væru búin að vera saman í tvö ár. Þau hafi átt að innrita sig í flugið saman, ferðast saman og sitja saman í vélinni. Y-x-x hafi sagt henni að vera afslöppuð og ekki taugastrekt. Síðan ætti hún að hringja í Y-x-x þegar þau væru komin til Íslands og hún myndi síðan hafa samband við þá aðila sem myndu sækja efnið á hótelið. Aðspurð um hvort ljósmynd sem hún var með í farangri sínum af meðákærða væri hluti af blekkingunni kvað hún það ekki vera. H-x-x hafi lent í vandræðum með vegabréfið sitt í Hollandi og þurft að fá tímabundið vegabréf. Af þeim sökum hafi hann þurft að láta taka passamyndir af sér á flugvellinum. Hann hafi síðan sagt henni að geyma myndirnar þar sem þau hafi átt að leika par. Kvaðst ákærða hafa mótmælt þessu og hafa stungið upp á því að þau myndu ferðast hvort í sínu lagi en meðákærði H-x-x hafi sagt henni að þau skyldu frekar halda sig við upprunalega planið og þykjast vera par. Ákærða kvaðst hafa verið með báða flugmiðana og hafa greitt fyrir þá með peningum sem Y-x-x hafði látið hana hafa.

Aðspurð kvað ákærða hana og meðákærða H-kk-þf hafa átt að fara saman á hótelið á Íslandi. Þá hafi einhver átt að sækja efnin til þeirra á hótelið. Kvaðst hún halda að um eitt hótelherbergi hafa verið um að ræða og að bókun þess hafi verið á nafni meðákærða H-x-x. Aðspurð um það hvort þau hafi átt að hjálpast að við að ná efnunum úr líkama sínum kvað hún svo ekki vera. Aðspurð um það hvort hún vissi hvað gera ætti við efnin á Íslandi kvaðst hún gera ráð fyrir því að þau væru til sölu.

Ákærða kvaðst ekki vera í neinum tengslum við meðákærða H-kk-þf. Hún hafi einungis þekkt hann þar sem þau búi bæði á eyjunni St. Martin í Karabíska hafinu og að þau kasti kveðju hvort á annað. Þau hafi ekki rætt neitt saman á leiðinni til Íslands. Kvaðst ákærða upphaflega hafa haldið að hún myndi fara ein í þessa ferð. Það hafi komið í ljós í lok fyrsta samtals hennar og Y-x-x að það myndi annar fara með henni í ferðina. Kvað hún það því ekki vera ákvarðandi þátt í þeirri ákvörðun hennar, að flytja efnin til landsins, að annar aðili yrði með í för. Kvað hún Y-x-x ekki hafa sagt henni hvaða efni H-x-x yrði með né heldur hve mikið magn.

Kvað ákærða Y-x-x hafa skipulagt þetta allt saman. Hún hafi útvegað flugmiðana, hótelgistingu og sagt þeim hvernig þau ættu að hegða sér. Ákærða og meðákærði H-x-x hafi hins vegar ekkert rætt um þetta saman eða lagt á ráðin um flutninginn. Kvaðst ákærða heldur ekki hafa séð efnin sem H-x-x var með.

Aðspurð um hagi sína í dag kvaðst hún hafa verið við það að ljúka framhaldsskóla í heimalandi sínu og starfi sem sölumaður í skartgripaverslun með skólanum. Hún búi heima hjá foreldrum sínum og yngri systkinum. Hún nýti tímann í gæsluvarðhaldinu og læri fyrir próf og stefni á háskólanám í Hollandi þegar hún kemst heim til sín.

Ákærði H-kk-nf bar fyrir dóminum að rúmlega þremur vikum fyrir för hans til Íslands hafi maður að nafni M-x-x beðið hann að flytja fyrir sig efni milli landa. Ákærði kvaðst hafa fengið efnin á heimili M-x-x sem sé í 50 mínútna fjarlægð frá miðborg Amsterdam. Kvaðst hann hafa átt að setja efnin inní sig. Hann hafi átt að fara til Íslands og að einhver myndi bíða hans á flugvellinum með skilti með nafni hans. Hann kvaðst ekki vita hvert hann hefði átt að fara né hver myndi taka á móti sér á flugvellinum.

Aðspurður um tengsl hans við meðákærðu A-x-x kvaðst hann ekki þekkja hana en vita hver hún væri þar sem þau kæmu bæði frá litlum stað. Hann kvaðst ekki þekkja konu að nafni Y-x-x. Hann kvað A-x-x hafa komið á heimili M-x-x kvöldið fyrir flugið til Íslands og að hún hefði farið með stórskorinni konu inn í annað herbergi. Þau hefðu ekkert talað saman þá. Aðspurður um það hvort hann hefði haft samskipti við A-x-x skömmu áður en þau hittust heima hjá M-x-x kvaðst hann ekki hafa haft við hana samband.

Ákærði kvaðst hafa átt að fá 7400 evrur fyrir ferðina og að honum hefði verið sagt að hann myndi flytja rúm 750 grömm af kókaíni. Kvaðst hann hafa vitað að meðákærða A-x-x yrði með kókaín en vissi ekki hversu mikið magn hún yrði með. Kvaðst hann ekki vita hvað A-x-x ætti að fá fyrir ferðina og að þau hafi lítið sem ekkert rætt saman á leiðinni. Hann hafi gert sitt og hún sitt. Ákærði kvaðst vera heimilislaus í Hollandi og vanta peninga meðal annars til að greiða fyrir læknisaðstoð vegna heyrnarvandkvæða.

Ákærði kvað tollverði í Hollandi hafa leitað á þeim á flugvellinum. Vegabréf hans hafi verið rifið og því hafi hann þurft að fá myndir teknar af sér fyrir bráðabyrgðarvegabréf. Þetta hafi valdið töfum á ferð þeirra og þegar lögregla hafi leitað á þeim hafi þeir ekki haft tíma til að gera það vandlega og því hafi þau komist með efnin í gegnum öryggishlið. Tollverðir hafi sagt honum að það yrði leitað á þeim við komu þeirra til Íslands og hann sagt að það væri í lagi þar sem þau væru einungis á ferðalagi.

Aðspurður kvað hann þau hafa innritað sig saman og það væri hluti áætlunarinnar að þau létust vera kærustupar. Kvað hann fólkið sem sendi þau til landsins hafa sagt að þau ættu betri möguleika á að koma efnunum inn í landið ef þau færu sem par.

Aðspurður kvaðst hann ekki vita hvert hann hefði átt að fara við komuna til landsins. Kvað hann A-x-x hafa átt að tala fyrir þau bæði vegna heyrnarvandkvæða hans og að hún hafi verið með farseðlana. Aðspurður um hvort það hafi verið ákvörðunarástæða fyrir því að hann færi í ferðina, að einhver annar myndi ferðast með honum, kvað hann svo ekki hafa verið. Hann hafi haldið að hann ætti að fara einn. M-x-x hafi gefið sér öll fyrirmæli og aðstoðað hann við að koma efnunum inn í sig. Ákærði kvað A-x-x ekki hafa verið nálægt þegar hann var að koma efnunum fyrir í líkama sínum.

Aðspurður um persónulega hagi sína kvaðst hann hafa búið í Hollandi í 4 ár. Hann hafi upphaflega ætlað í skóla í Hollandi. Hann hafi búið hjá tveimur stúlkum en síðar endað á götunni. Hann gæti ekki fengið vinnu í Hollandi þar sem hann væri heimilislaus.

III.

Ákærða A-x-x S-x-x D-x-x hefur viðurkennt að hafa, föstudaginn 6. apríl 2007, flutt til landsins frá Amsterdam 517,10 g af kókaíni. Ákærði H-x-x D-x-x W-x-x hefur viðurkennt að hafa, föstudaginn 6. apríl 2007, flutt til landsins frá Amsterdam 566,07 g af kókaíni. Ákærðu neita því að hafa staðið sameiginlega að innflutningi efnanna þannig að um samverknað þeirra hafi verið að ræða.

Ákærðu hafa bæði borið fyrir dóminum að hafa farið að fyrirmælum annarra aðila sem búsettir eru í Amsterdam við flutning efnanna til landsins. Ákærða A-x-x kveðst hafa farið að fyrirmælum konu að nafni Y-x-x en ákærði H-x-x kveðst hafa farið að fyrirmælum manns að nafni M-x-x. Þeim ber þó saman um að hafa hist í því húsi sem þau fengu efnin afhent kvöldið áður en förinni var heitið til Íslands. Ákærða A-x-x bar fyrir dóminum að Y-x-x hafa sagt sér að það yrði annar maður með í för hennar til landsins sem einnig yrði með fíkniefni. Ákærði H-kk-nf hefur einnig borið fyrir dóminum að hann vissi að ákærða A-x-x yrði með í för og að hún myndi einnig flytja fíkniefni með sér. Þeim ber saman um að hafa átt að fara ferðina sem par þar sem það myndi auka líkur á því að þau kæmu efnunum inn í landið. Um það hvað gerast átti við komu þeirra til landsins bera þau ólíkt um. Ákærða A-x-x kveðst hafa haft fyrirmæli um að þau ættu að fara á ákveðið hótel í Reykjavík þar sem þeirra biði herbergi á nafni H-kk-ef en ákærði H-x-x bar fyrir dóminum að hann hefði haldið að einhver myndi bíða þeirra á flugvellinum og kvaðst ekki vita meira um það sem gert yrði í framhaldinu. Fær framburður þeirra fyrir dómi stuðning í framburði þeirra hjá lögreglu.

Þar sem fyrir liggur játning ákærðu á broti því sem ákært er fyrir að öðru leyti en því að um samverknað þeirra hafi verið að ræða er það úrlausnarefni þessa máls hvort hvoru um sig verði gefið að sök að hafa flutt til landsins það magn fíkniefna sem ákæra tilgreinir að þau hafi hvort um sig flutt eða hvort litið verði svo á að þau hafi staðið saman að innflutningi á 1.083,17 grömmum af kókaíni svo sem ákæra hljóðar um.

Þegar tveir menn eða fleiri hafa samvinnu eða samtök um framkvæmd refsiverðs verknaðar og standa nokkurn veginn jafnt að vígi um ákvarðanir og framkvæmd verksins er um samverknað að ræða. Óumdeilt er að ákærðu A-x-x og H-x-x fóru saman í umrædda ferð. Þau hafa borið að hafa fengið leiðbeiningar þess efnis að þau skyldu látast vera par gagngert til þess að auka líkur þeirra á því að koma efnunum til landsins. Þau fylgdu þeim leiðbeiningum. Þau hafa bæði borið að hafa haft vitneskju um að hitt væri einnig að flytja fíkniefni án þess þó að vita hvers eðlis það efni var né heldur í hve miklu magni. Þetta vissu þau þegar þau héldu að utan og breytir það engu að ákærðu hafa bæði borið fyrir dóminum að upphaflega hafi þau haldið að þau ættu að fara ein í umrædda ferð. Framburður beggja ákærðu fyrir lögreglu styður það að bæði vissu að hitt var einnig að flytja inn fíkniefni. Þykir því mega slá því föstu að ákærðu unnu verkið í sameiningu

Með vísan til framanritaðs telst því sannað að ákærðu hafi gerst sek um þá háttsemi sem þeim er gefin að sök í ákæru og verða sakfelld fyrir að hafa staðið í sameiningu að innflutningi á 1.083,17 g af kókaíni, sbr. 2. mgr. 70. gr. almennra hegningarlaga nr. 19/1940. Brotin eru réttilega færð til refsiákvæða í ákæru.

Óumdeilt er að ákærðu voru eingöngu svokölluð burðardýr í þeirri atburðarás sem ákært er fyrir og áttu ekki frumkvæði að innflutningnum. Bæði hafa ákærðu játað brot sitt af hreinskilni.

Hvorugt ákærðu hefur áður sætt refsingu er skipt geti máli við ákvörðun refsingar í þessu máli. Þykir refsing ákærða H-kk-ef hæfilega ákveðin fangelsi í 16 mánuði og kemur gæsluvarðhald sem hann hefur setið í frá 7. apríl 2007 til frádráttar með fullri dagatölu.

Við ákvörðun refsingar A-kvk-ef þykir mega líta til ungs aldurs hennar og góðrar samvinnu hennar við að upplýsa málið allt frá upphafi rannsóknar. Ákærða hefur lýst persónulegum högum sínum og iðrast gerða sinna og sýnt góða hegðun í gæsluvarðhaldi. Um þetta er ekki deilt. Þegar auk þessa er litið til 4. og 5. tl. 70. gr. almennra hegningarlaga nr. 19/1940. Þykir refsing hennar hæfilega ákveðin fangelsi í 14 mánuði og kemur gæsluvarðhald sem hún hefur setið í frá 7. apríl 2007 til frádráttar með fullri dagatölu.

Ákærðu sæti upptöku á 1.083,17 grömmum af kókaíni sem lögregla lagði hald á og tilgreind eru í ákæru.

Samkvæmt yfirliti saksóknara nemur útlagður sakarkostnaður 1.320.058 krónum. Einn liður á yfirlitinu er 541.057 króna kostnaður sem verður ekki annað séð en sé vegna garnalömunar ákærða H-kk-ef en um orsakir hennar liggur ekkert fyrir í málinu og þykir þess vegna ekki rétt að telja þennan lið til sakarkostnaðar. Annan sakarkostnað að fjárhæð 779.001 krónu ber að dæma ákærðu til að greiða in solidum. Þá greiði ákærða A-x-x málsvarnarlaun skipaðs verjanda síns, S-kk-ef A-kk-ef S-kk-ef hæstaréttarlögmanns, 622.500 krónur að meðtöldum virðisaukaskatti auk 26.000 krónur vegna ferðakostnaðar.

Ákærði H-kk-nf greiði málsvarnarlaun skipaðs verjanda síns, Á-kk-ef J-kk-ef héraðsdómslögmanns, 622.500 krónur að meðtöldum virðisaukaskatti auk 26.000 krónur vegna ferðakostnaðar.

D-kk-nf K-kk-nf saksóknari sótti málið af hálfu ákæruvaldsins.

S-kk-nf S-kk-nf héraðsdómari dæmir málið.

DÓMSORÐ

Ákærði, H-x-x D-x-x W-x-x, sæti fangelsi í 16 mánuði og kemur gæsluvarðhald sem hann hefur setið í frá 7. apríl 2007 til frádráttar með fullri dagatölu.

Ákærða, A-x-x S-x-x D-x-x, sæti fangelsi í 14 mánuði og kemur gæsluvarðhald sem hún hefur setið í frá 7. apríl 2007 til frádráttar með fullri dagatölu.

Ákærðu sæti upptöku á 1.083,17 g af kókaíni.

Ákærða, A-x-x S-x-x D-x-x greiði málsvarnarlaun skipaðs verjanda síns, S-kk-ef A-kk-ef S-kk-ef hæstaréttarlögmanns, 622.500 krónur auk 26.000 króna vegna ferðakostnaðar hans.

Ákærði, H-x-x D-x-x W-x-x greiði málsvarnarlaun skipaðs verjanda síns, Á-kk-ef J-kk-ef héraðsdómslögmanns, 622.500 krónur auk 26.000 króna vegna ferðakostnaðar hans.

Annan sakarkostnað að fjárhæð 779.001 krónu greiði ákærðu óskipt.

S-kk-nf S-kk-nf